钦定古今图书集成/明伦汇编/官常典/第525卷 > 岳存
## 钦定古今图书集成/明伦汇编/官常典/第525卷 > 岳存

按《元史》本传：“存字彦诚，大名冠氏人。初归东平严实，
承制授存武德将军，帅府都总领，保冠氏。会金从宜
郑倜复据大名，距冠氏仅三十里，遣兵来攻。倜不得
志，复自将万人合围，其势甚张。存率死士百馀，突出
西门，勇气十倍。金人退走，存追之，越境乃还。岁己丑，
从严实及武仙战于彰德西，败之，迁明威将军，行冠”
氏主簿。明年，存率骑兵二百、步卒三百，自彰德北还，
至开州南，与金将张开遇。开众万馀，存军依大林，戒
其军曰：“彼众我寡，不可轻动，当听吾鼓声为节。”乃命
骑士居前，步卒次之，与敌相去仅二十步，一鼓作气，
无不一当百。开众大溃，追二十馀里，不损一卒而还。
破河南，攻淮、汉，无役不与。辛丑，升本县丞。庚戌，移治
楚丘，数年有惠政。乙卯，告老，退休田里。中统三年，以
疾卒，年六十九。